Meddelelse om indledning af en fornyet undersøgelse af antidumpingforanstaltningerne vedrørende importen af rørfittings af deformerbart støbejern med gevind med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand

(2001/C 342/03)

1. Årsagerne til undersøgelsen

Den 26. marts 2001 modtog Kommissionen en anmodning fra en eksporterende producent af rørfittings af deformerbart støbejern med gevind i Den Tjekkiske Republik, nemlig Moravske Zelezarny as, om at ændre den endelige antidumpingtold, der indførtes over for selskabet ved Rådets forordning (EF) nr. 1784/2000 af 11. august 2000(1).

Der henvises til, at tvistbilæggelsesorganet under Verdenshandelsorganisationen (WTO) har vedtaget en rapport fra appelorganet i sagen De Europæiske Fællesskaber - Antidumpingforanstaltninger vedrørende importen af sengelinned af bomuld fra Indien(2) ("rapporter"), og navnlig til den retlige fortolkning i disse rapporter af artikel 2.2.2.ii) og 2.4.2 i WTO's antidumpingaftale I denne forbindelse anmodede den eksporterende producent om en fornyet undersøgelse med den begrundelse, at selskabets individuelle antidumpingtoldsats er baseret på metoder, der ikke er i overensstemmelse med konklusionerne i de nævnte rapporter.

I betragtning af ovennævnte anmodning fandt Kommissionen det i overensstemmelse med artikel 2 i Rådets forordning (EF) nr. 1515/2001 af 23. juli 2001(3) hensigtsmæssigt at foretage en fornyet undersøgelse af de endelige antidumpingforanstaltninger, der er indført over for importen af rørfittings af deformerbart støbejern med gevind med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand (i det følgende benævnt "de pågældende lande").

2. Undersøgelsens omfang

Den fornyede undersøgelse er begrænset til en undersøgelse af spørgsmålet om dumping for de eksporterende producenter i de pågældende lande, hvis toldsatser er baseret på en dumpingundersøgelsesmetode, der er anfægtet i rapporterne, og som besvarer et spørgeskema fyldestgørende inden for de frister, der er fastsat i punkt 6.a) i) og ii) i denne meddelelse. Parter, der er genstand for resttold, kan også være berørt af denne undersøgelse, for så vidt det er nødvendigt at ændre resttolden for at tage hensyn til individuelle undersøgelsesresultater vedrørende dumping. Undersøgelsen omfatter perioden fra den 1. januar til den 30. september 2001.

3. Vare

Den vare, der er omfattet af den fornyede undersøgelse, er rørfittings af deformerbart støbejern med gevind med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand (i det følgende benævnt "rørfittings af deformerbart støbejern" eller "den pågældende vare"), som i øjeblikket henhører under KN-koden ex 7307 19 10 (Taric-kode 7307 19 10 10 ). Denne KN-kode angives kun til orientering.

4. Gældende foranstaltninger

Ved forordning (EF) nr. 1784/2000 af 11. august 2000 indførte Rådet endelige antidumpingforanstaltninger over for importen af rørfittings af deformerbart støbejern med gevind med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand. Foranstaltningerne blev truffet i henhold til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(4), i det følgende benævnt "grundforordningen".

5. Procedure

Efter høring af det rådgivende udvalg indleder Kommissionen en delvis fornyet undersøgelse i henhold til artikel 2, stk. 3, i forordning (EF) nr. 1515/2001.

Undersøgelsen vil fastslå, hvorvidt og i hvilket omfang det er hensigtsmæssigt at ændre niveauet for den antidumpingtold, der finder anvendelse på foranstaltninger omfattet af den fornyede undersøgelse, jf. punkt 2 i denne meddelelse.

a) Spørgeskemaer

For at lette samarbejdet med parterne (hvis de ønsker at benytte sig af denne mulighed) vil Kommissionen sende spørgeskemaer til alle kendte eksporterende producenter i Brasilien, Den Tjekkiske Republik, Japan, Folkerepublikken Kina, Republikken Korea og Thailand og til alle sammenslutninger af eksporterende producenter, som deltog i den undersøgelse, der førte til de gældende foranstaltninger, samt til myndighederne i de pågældende eksportlande.

Under alle omstændigheder skal alle interesserede parter, der ønsker at samarbejde i forbindelse med denne undersøgelse, straks henvende sig til Kommissionen pr. telefax og om nødvendigt anmode om et spørgeskema inden for den frist, der er fastsat i punkt 6.a)i), da de frister, der er fastsat i punkt 6.a) ii) i denne meddelelse, gælder for alle interesserede parter.

b) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6.a)ii).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.a)iii).

c) Valg af land med markedsøkonomi

I den tidligere undersøgelse blev Thailand benyttet som et passende land med markedsøkonomi med henblik på at fastsætte den normale værdi for Folkerepublikken Kina. Kommissionen påtænker igen at benytte Thailand til dette formål i overensstemmelse med artikel 2, stk. 7, i grundforordningen. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 6.b)

d) Markedsøkonomisk status

For de eksportører og producenter i Folkerepublikken Kina, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksportører og producenter, som ønsker at fremsætte sådanne behørigt underbyggede krav, skal gøre dette inden for den frist, der er fastsat i denne meddelelses punkt 6.c). Kommissionen vil sende formularer hertil til alle kendte eksportører og producenter i Folkerepublikken Kina, til alle kendte sammenslutninger af eksportører og producenter og til myndighederne i Folkerepublikken Kina.

Under alle omstændigheder skal alle interesserede parter straks henvende sig til Kommissionen og om nødvendigt anmode om en formular inden for den frist, der er fastsat i punkt 6.a)i), da de frister, der er fastsat i punkt 6.c) i denne meddelelse, gælder for alle interesserede parter, der ønsker at anmode om markedsøkonomisk status.

6. Frister

a) Generelle frister

i) For anmodning om et spørgeskema eller en formular

Alle interesserede parter bør anmode om et spørgeskema eller en formular så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder i denne procedure afhænger af, at den berørte part giver sig til kende inden for den nævnte frist.

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist for valg af land med markedsøkonomi

Parter i undersøgelsen kan fremsætte bemærkninger til det hensigtsmæssige ved valget af Thailand, der som nævnt i denne meddelelses punkt 5.c) anses for at være et passende valg af land med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

c) Specifik frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5.d), skal være Kommissionen i hænde senest 21 dage fra offentliggørelsen af denne meddelelse i De Europæiske Fællesskabers Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 208 af 18.8.2000, s. 8.

(2) WT/DS141/AB/R, 1.3.2001.

(3) EFT L 201 af 26.7.2001, s. 10.

(4) EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

Godkendt statsstøtte inden for rammerne af bestemmelserne i artikel 87 og 88 i EF-traktaten

Tilfælde, mod hvilke Kommissionen ikke gør indsigelse

(2001/C 342/04)

(EØS-relevant tekst)

Dato for vedtagelse af beslutningen: 28.2.2001

Medlemsstat: Nederlandene

Sag nr.: N 101/2000

Støtteordning: Berendsen Textiel Service BV/Cofiton BV-aftalen

Formål: Jordbundsbevaring i Arnhem

Retsgrundlag: Wet Bodembescherming

Rammebeløb: Højst 9,8 mio. NLG

Støtteintensitet eller støttebeløb: Ingen støtte eller begrænset til 0,7 mio. NLG

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 19.9.2001

Medlemsstat: Portugal

Sag nr.: N 223/01

Støtteordning: Skattestøtteordning for regioner inde i landet

Formål: Regionaludvikling

Retsgrundlag: Portaria

Rammebeløb: 50 mio. EUR om året

Støtteintensitet eller støttebeløb: Variabel

Varighed: Indtil 31.12.2003

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 25.10.2001

Medlemsstat: Tyskland

Sag nr.: N 251/01

Støtteordning: Program til støtte for SMV's forskning, udvikling og innovation og for eksterne industriforskningsinstitutter i de nye delstater

Formål: Fremme af forsknings- og udviklingsaktiviteter i de nye delstater

Retsgrundlag: Verwaltungsvorschriften zu § 44 Bundeshaushaltsordnung

Rammebeløb: 2001 og 2002: ca. 123 mio. EUR for hvert år

2003: ca. 120 mio. EUR

2004: ca. 115 mio. EUR

Varighed: Indtil 31. december 2004

Andre oplysninger: Tyskland skal forelægge en årsrapport om gennemførelsen af ordningen

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 2.10.2001

Medlemsstat: Frankrig

Sag nr.: N 299/01

Støtteordning: Plan til støtte til de franske søtransportselskaber

Formål: Støtte til udviklingen af søtransport ad indre vandveje

Rammebeløb: 2896531 EUR (19 mio. FRF) pr. år

Støtteintensitet eller støttebeløb: - Teknisk tilpasning af både: maksimal støtteintensitet på 30 % (eller 40 % til energibesparelser)

- Bevarelse af bestående enheder: maksimal støtteintensitet på 30 %

Varighed: 2001-2003

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 11.10.2001

Medlemsstat: Frankrig

Sag nr.: N 393/A/01

Støtteordning: Udvidelse af den midlertidige ordning for støtte til virksomheder, som har lidt under ugunstige klimatiske forhold og olieforureningskatastrofen - Bretagne og Picardie

Formål: At afhjælpe skader forårsaget af naturkatastrofer

Rammebeløb: 14 mio. EUR

Varighed: Indtil udgangen af 2002

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 11.10.2001

Medlemsstat: Spanien (Castilla-La Mancha)

Sag nr.: N 508/01

Støtteordning: Forarbejdning og afsætning af fiskerivarer og akvakulturprodukter

Formål: At iværksætte strukturforanstaltninger i fiskerisektoren, som er integreret i EF-støtterammen for regionen Castilla-La Mancha

Retsgrundlag: Orden por la que se establece el programa para la mejora de las condiciones de comercialización y transformación de los productos de la pesca y de la acuicultura en Castilla-La Mancha

Rammebeløb: 800 mio. ESP (4808097 EUR) om året

Støtteintensitet eller støttebeløb: Ifølge satserne i Rådets forordning (EF) nr. 2792/1999

Varighed: 2000-2006

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids

Dato for vedtagelse af beslutningen: 19.9.2001

Medlemsstat: Tyskland (Thüringen)

Sag nr.: NN 89/2000

Støtteordning: Delstaten Thüringens ordning for beskæftigelsesfremme og uddannelsesprojekter til fordel for arbejdsløse, især langtidsarbejdsløse, ældre og handicappede arbejdstagere

Formål: Jobskabelse sammen med uddannelse

Retsgrundlag: Richtlinie über die Gewährung von Zuwendungen zur Förderung von Beschäftigungs- und Qualifizierungsprojekten für Langzeitarbeitslose, ältere Arbeitslose und Schwerbehinderte

Rammebeløb: 7 mio. EUR om året

Støtteintensitet eller støttebeløb: - Højst 65 % for så vidt angår bruttolønudgifter

- Højst 75 % for så vidt angår uddannelsesforanstaltninger

Varighed: Indtil 31.12.2002

Den autentiske tekst til beslutningen (renset for fortrolige oplysninger) findes på

http://europa.eu.int/comm/secretariat_general/sgb/state_aids